ભુજ, તા. 17: વડીલોપાર્જિત મિલકતના મકાન બાબતે આ શહેરમાં ભાઇઓ વચ્ચે છેલ્લા લાંબા સમયથી ચાલી રહેલા વિવાદનો ગત મોડી રાત્રે હિચકારો અને જીવલેણ અંજામ આવ્યો હતો. આ પ્રકરણમાં યુસુફશા હાજી ઇસ્માઇલ પીર નામના ઇસમે તેના સગા ભાઇના નિદ્રાધીન પરિવાર ઉપર પેટ્રોલ છાંટીને તેમને જીવતા સળગાવતાં આ કુટુંબનાં માતા-પુત્રી એવાં શેરબાનુ મામદ ઇબ્રાહીમ પીર (ઉ.વ. 65) અને ઝુલેખા મામદ ઇબ્રાહીમ પીર (ઉ.વ. 42)નાં મૃત્યુ થયાં હતાં, જ્યારે પરિવારના અન્ય બે સભ્ય સાબેરા મહમદ ઇબ્રાહીમ પીર (ઉ.વ. 40) અને મહમદ ઇબ્રાહીમ હાજી ઇસ્માઇલશા પીર (ઉ.વ. 67) તથા ખુદ કેસનો તહોમતદાર યુસુફશા હાજી ઇસ્માઇલશા પીર ગંભીર રીતે દાઝી ગયા હતા.